Běła Woda (SN/MWj). Kak wunošne móže koděrowanje kolesow być, je policija nětko w Běłej Wodźe wobkrućene dóstała. Tam móžeše wona 36lětnemu mužej groćaneho konika wróćić, kotryž bu jemu něšto dnjow do toho pokradnjeny. Kedźbliwi wobydlerjo běchu policistow w Mužakowje na to skedźbnili, zo blisko Nysy samelutke koleso steji. A w bliskosći njebě nichtó, kotremuž móhło wone słušeć. Zastojnicy přepruwowachu najprjedy ramikowe čisło, pod kotrymž pak koleso jako pokradnjene přizjewjene njebě. Dokelž mějachu woni njedobre začuće, zwěsćichu z kombinaciju ličbow a pismikow kolesoweho koděrowanja muža, kiž bě slěbro-čerwjene koleso znački Giant něhdy registrować dał. Tón pak zdźěli, zo je je mjeztym w Běłej Wodźe dale předał. Tuž policisća tež noweho wobsedźerja wopytachu. 36lětny swoje koleso spózna a rjekny, zo bě je něchtó pokradnył. Policiji wón to hišće zdźělił njeje.
szl_Latn